**төсөл**

**БАТЛАВ. УЛСЫН ИХ ХУРЛЫН**

 **ГИШҮҮН Д.ЦОГТБААТАР**

**“ТӨРИЙН БОЛОН ОРОН НУТГИЙН ӨМЧИТ ХУУЛИЙН ЭТГЭЭДИЙГ ШИНЭЭР БАЙГУУЛАХЫГ ТҮР ХОРИГЛОХ, ТЭДГЭЭРИЙН ҮР АШИГ, МЕНЕЖМЕНТИЙГ САЙЖРУУЛАХ ТУХАЙ” УЛСЫН ИХ ХУРЛЫН ТОГТООЛЫН ТӨСЛИЙН ҮЗЭЛ БАРИМТЛАЛ**

 **Нэг.Тогтоолын төсөл боловсруулах үндэслэл, шаардлага**

Монгол Улсын Үндсэн хуулийн 5 дугаар зүйлийн 5.1-д “Монгол Улс дэлхийн эдийн засгийн хөгжлийн түгээмэл хандлага, өөрийн орны өвөрмөц онцлогт нийцсэн олон хэвшил бүхий эдийн засагтай байна.” гэж заасан. Бодит байдал дээр манай эдийн засагт төрийн өмч зонхилсон нөхцөл бүрэлджээ.

Нөхцөл байдал ийм болсныг хэдхэн үзүүлэлт тодорхой харуулж байгаа юм. Тухайлбал, 2012-2020 оны хооронд буюу сүүлийн 9 жилийн дунджаар улсын төсвийн зарлага дотоодын нийт бүтээгдэхүүний 33.2 хувьтай тэнцэж, дотоодын нийт бүтээгдэхүүний 22.2 хувийг төрийн болон орон нутгийн өмчит компани, үйлдвэрийн газрууд бүрдүүлжээ. Өөрөөр хэлбэл, давхардсан тоогоор дотоодын нийт бүтээгдэхүүний 55.4 орчим хувийг төр шууд /төсөв/ болон шууд бусаар /төрийн болон орон нутгийн өмчит компани, үйлдвэрийн газар/ бүрдүүлж байна (үүн дээр дор дурдагдах төрөл бүрийн төсөл, сангуудын нөлөөлийг нэмэхэд уг үзүүлэлт цаашлан өснө).

Шилэн дансанд бүртгэлтэй 460 компани, үйлдвэрийн газраас томоохон 107 компани нь сүүлийн 10 жилийн хугацаанд нийт татварын орлогын 33 хувийг бүрдүүлжээ. Гэтэл Монгол Улсын нийт татвар төлөгч аж ахуйн нэгжүүдийн тоо 228,012 байгаа бөгөөд дээрх 107 компани үүний 0.05 хувь юм. Тэгэхээр нийт аж ахуйн нэгжүүдийн 99.95 хувь нь татварын нийт орлогын үлдсэн хэсгийг төлж байна. Татварын төлөлт талаас энэ нь сайн мэдээ мэт боловч Монголын бизнесийн хамгийн өгөөжтэй, хамгийн далайцтай макро эдийн засгийн орчинд бодитоор нөлөөлөхүйц хэсгийг нь нийт компаниудын 0.05 хувь нь буюу төрийн өмчит компаниуд л хариуцан эрхэлж байна. Аж ахуйн нэгжүүдийн 0.05 хувьтай тэнцэж буй энэ нэн цөөнх компаниудын Монгол Улсын экспортод эзэлж буй хувь хэмжээ татварын орлогын хэмжээнд эзэлж буй хувийн жингээс бүр илүү буюу 42 хувь болжээ.

Дээрх компани, үйлдвэрийн газруудаас гадна нийт 123 төслийн нэгж, Засгийн газрын тусгай сан, сум хөгжүүлэх сан, тариалан эрхлэлтийг дэмжих сан зэрэг 49 сангаар дамжуулан эдийн засагт шууд оролцож байна. Дотоодын нийт бүтээгдэхүүнд эдгээрийн үзүүлж буй нөлөөг нарийвчлан тооцож нэмэх аваас эдийн засаг дахь төрийн оролцооны хувийн жин дээрх 55.4 хувь гэсэн үзүүлэлт мэдэгдэхүйц өсч гарах нь тодорхой.

Зөвхөн эдгээр үзүүлэлтээс харахад сүүлийн 10 жилд төр, төрийн болон орон нутгийн өмчит хуулийн этгээдүүдийн орлого эдийн засагт эзлэх хувийн жин нь эрс нэмэгджээ. Гэтэл ДНБ-ний 80-аад хувийг бүрдүүлдэг гэх хувийн хэвшилд бодит хэрэг дээрээ уг хүлээлтээс хоёр дахин бага хувь хэмжээ ногдох болсныг анхаарч засахгүй байх аргагүй болжээ.

Мөн Төрийн болон орон нутгийн өмчийн хуулийн этгээд нь нээлттэй, ил тод байдал дутагдсанаас хөрөнгийн үр ашиггүй зарцуулалт бий болох, удирдлагын буруу шийдвэрт хариуцлага тооцдоггүй, ашиг сонирхлын зөрчил үүсч, авилга тэлэхэд хүргэж байна. Үүний хамгийн ойрын тод жишээ бол Хөгжлийн банкинд үүсээд буй нөхцөл байдал юм. Аливаа хувийн банк Хөгжлийн банкны хэмжээний муудсан зээлтэй урт удаан хугацаанд яваад байх ямарч боломжгүй байх байсан. Зээлийн олголттой холбоотой зүй ёсны бүхий л шалгуур үзүүлтүүд улс төр, танил тал, арын хаалганы дарамтад бүдгэрсэн байсан нь ил болоод байна. Үүний зэрэгцээ хувийн хэвшлийнхэнтэй “өрсөлдөн” нөгөө л төрийн өмчит аж ахуйн нэгжүүд хөгжлийн банкнаас чамгүй хэмжээний зээл авсан байгаа нь илэрлээ. Авсан зээл нь бүтэлгүйтсэн нь ч тодорхой болов. Хөгжлийн банкны 1.8 их наяд төгрөгний чанаргүй зээлийн 30 хувь нь төрийн өмчит аж ахуйн нэгжид ноогдож байна.

Иймд үйл ажиллагаа явуулж байгаа Төрийн болон орон нутгийн өмчит хуулийн этгээдийн санхүү, нягтлан бодох хяналтыг сайжруулах, Шинэ сэргэлтийн бодлогын 6.4-т заасны дагуу Төрийн болон орон нутгийн өмчит хуулийн этгээдийн хувьцааг хэсэгчлэн эсвэл бүхэлд нь Монголын хөрөнгийн бирж дээр гарган арилжиж, олон нийтэд нээлттэй хувьцаат компани болгон өөрчлөн зохион байгуулах бодлогын хэрэгжилтийг эрчимжүүлэх шаардлага тулгараад байна. Төрийн өмчит хуулийн этгээдийн санхүү, нягтлан бодох хяналтыг сайжруулж олон улсын жишигт хүргэж баймаажин төрийн өмчийн аливаа хулгайгаас сэргийлж, авилгын индекс буурна.

Мөн гадаадад хувьцаа нь арилжаалагдаж буй Монголд бүртгэлтэй компаниудын хувьцааг Монголын хөрөнгийн бирж дээр арилжаалах эрх зүйн үндсийг тавьсан Үнэт цаасны зах зээлийн тухай  хуулийн 6.3, 6.4 дахь зүйлийн хэрэгжилтийг бүрэн гүйцэд хангаж ажиллах шаардлагатай. Ингэж хангаж ажиллахыг эрчимжүүлэхэд энэхүү Улсын их хурлын тогтоол чухал нөлөөтэй юм.

Төрийн болон орон нутгийн өмчит хуулийн этгээдийг цаашид цөөрүүлэх, ДНБ-нд хувийн салбарын жинг нэмэгдүүлэхэд цогц судалгаа, бодлогыг боловсруулан мөрдлөг болгон ажиллах шаардлагын хүрээнд энэхүү зорилтыг тогтоолд тусгах нь чухал ач холбогдолтой.

Тогтоолын төсөлд тусгагдсан арга хэмжээг тодорхойлохдоо хэрэгжихүйцбөгөөдхэмжигдэхүйц,бодитой,хэрэгжилтийн цаглабарыг оновчтой тооцсонбайх зэрэг төлөвлөлтийн үндсэншалгуурыгбаримталсан**.** Экспортыг нэмэгдүүлэх замаар улс орны эдийн засгийн суурийг тэлэн ДНБ нэмэгдэхэд түүнд саад болж байгаа хязгаарлагч хүчин зүйлсийг арилгах, төрийн оролцоог бууруулах зорилтыг тус тус харгалзан үзэжтусгав.

**Хоёр.Тогтоолын төслийн зорилго, ерөнхий бүтэц, зохицуулах харилцаа, хамрах хүрээ**

Тогтоолын төсөл нь дараах утга бүхий таван заалттай. Энэхүү тогтоолын төсөлд 2022 оны .... сарын ..... өдрөөс эхлэн Төрийн болон орон нутгийн өмчит хуулийн этгээд шинээр байгуулахыг түр хориглох, одоо үйл ажиллагаа явуулж байгаа Төрийн болон орон нутгийн өмчит хуулийн этгээдийн санхүү, нягтлан бодох хяналтыг сайжруулах, Шинэ сэргэлтийн бодлогын 6.4-т заасны дагуу Төрийн болон орон нутгийн өмчит хуулийн этгээдийн хувьцааг хэсэгчлэн эсвэл бүхэлд нь Монголын хөрөнгийн бирж дээр гарган арилжиж, олон нийтэд нээлттэй хувьцаат компани болгон өөрчлөх бодлогын хэрэгжилтийг эрчимжүүлэх, гадаадад хувьцаа нь арилжаалагдаж буй Монголд бүртгэлтэй компаниудын хувьцааг Монголын хөрөнгийн бирж дээр арилжаалах эрх зүйн үндсийг тавьсан Үнэт цаасны зах зээлийн тухай хуулийн 6.3, 6.4 дахь зүйлийн хэрэгжилтийг гүйцэт хангаж ажиллуулах, төрийн болон орон нутгийн өмчит хуулийн этгээдийг цаашид цөөрүүлэх, ДНБ-нд хувийн салбарын жинг нэмэгдүүлэхэд цогц судалгаа, бодлогыг боловсруулан мөрдлөг болгон ажиллах эдгээрийг Монгол Улсын хөгжлийн бодлого, төлөвлөлтийн баримт бичигтэй уялдуулан холбогдох хууль тогтоомжийн дагуу зохих арга хэмжээг зохион байгуулан шийдвэрлэхийг Монгол Улсын Засгийн газарт даалгах бодлого зохицуулалтыг тусгана.

**Гурав.Тогтоолын төсөл батлагдсаны дараа үүсэж болох нийгэм, эдийн засаг, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний санал**

 Тогтоолын төсөл батлагдсанаар олон хэвшил бүхий эдийн засгийг бодитоор хөгжүүлэх, дотоодын нийт бүтээгдэхүүнд төрийн салбарын эзлэж буй хувь хэмжээг бууруулах, хувийн хэвшилд суурилсан чөлөөт зах зээлийн эдийн засгийн тогтолцоог баталгаажуулах, баялгийн хувиарлалтаа зохистой, шударга болгох чиглэлд тодорхой ахиц, дэвшил гарна. Шинэ сэргэлтийн бодлогыг хэрэгжүүлэх, Монгол Улсын Их Хурлаас баталсан “Алсын хараа 2050”-ын эхний үе шатад эдийн засгийн жилийн дундаж өсөлт 6 хувьд хүрч, нэг хүнд ногдох үйлдвэрлэл 3 дахин өсөж, ажиллах хүчний оролцооны түвшин 65 хувьд хүргэх, дундаж ба түүнээс дээш давхаргын иргэдийн эзлэх хувийг 13 хувиар өсгөж хүргэх нэгэн нөхцөл бүрдэх юм.

 **Дөрөв.Тогтоолын төсөл нь Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт өөрчлөлт оруулах, хүчингүй болгох хуулийн талаар санал**

Тогтоолын төслийг Монгол Улсын Үндсэн хууль, нэгдэн орсон олон улсын гэрээ, конвенц, холбогдох бусад хуультай нийцүүлэн боловсруулна.